Agapitus servus servorum Dei. Cum omnium ubique degentium sit compertum ecclesiam Dei supra petram consistere, ejusdemque principem apostolum Petrum existere, nos qui, Domino auxiliante, quamvis subjecti peccatis, ejus vice fungimur, debemus eidem ecclesie, prout possumus, in omnibus subvenire et de suis negotiis pie fideliterque tractare, et, contra seculariam temeritatem, Sancti Spiritus clippeo et Verbi Dei auctoritate muniri. Quapropter Galliarum omnis animadvertat plebs, seu utriusque ordinis plurimi, Jesu Christi Domini devotus, quia adiit quidam Warnulfus, Cabillonensis ecclesie ordinatus episcopus, limina beatorum apostolorum Petri et Pauli, deprecans nostre mansuetudini, quatinus in monasterio in pago Lugdunense sito, in loco qui vocatur Hubiliacus et in honore summi martiris Marcelli dicato, nostre auctoritatis privilegio, juxta quod in præcepto filii nostri Karoli continetur, et ejusdem loci privilegio sonat, cunctas res ad idem monasterium pertinentes confirmaremus, cujus precibus, quia providente vitæ suæ merito satis nobis carus est, libenter annuimus. Confirmamus igitur, nostre auctoritatis decreto, jam dicto cœnobio, quicquid venerabilis Gontrannus rex Galliarum, illius que loci fundator, ibi condonavit atque concessit, in pago Cabillonensi, in villa Hubiliaco, terris cultis et incultis, capellam in Siniaciaco in honore beati Juliani sacratam, ecclesiam beati Eusebii cum omnibus ad se pertinentibus, portum etiam in urbe Cabilonensi, Girgiacum villam cum ecclesia, Mercuriacum villam cum omnibus ad se juste et legaliter pertinentibus, fiscum etiam qui vocatur Floriacus cum ecclesia sub integritate, Ogniacum, Letva, Liliacum, Arcum, Patriciacum, Rofiacum, Trevaus, Viriniacum, Castanedum, Sauriacum, nec non et Dontiacam potestatem cum omnibus ad se juste et legaliter pertinentibus, ecclesiam in monte Laschone sitam, potestatem quæ vulgo apellatur Vallis aurea, Bellanavim, Vetus molinum, fiscum etiam qui vocatur Salciacus, Roccas, Meriliacum, et Petra jovis, Aquis, Alciacum, Vaciacum, in comitatu etiam Cabillonense, in villa Boserontis mansos XII, nec non deinceps quicquid ibi venerandus rex contulit atque concessit. Statuimus etiam et nostre pontificalis sublimitate privilegium concedendo, ut nullus Burgundie dux, seu et Cabilonensis ecclesie episcopus, vel ejusdem urbis comes sive judex publicus, aut exactionarios aut mansionaticos vel paradas faciendum distringere minime audeat. Sanccimus etiam ut si quis intra munitatem eorum infra duobus milibus confugium fecerit, a nemine inde violenter abstrahatur. Defensores igitur hujus nostri privilegii et fidissimi protectores, apostolorum suorum meritis, et beati Marcelli martiris intercessionibus, larga eis Domini benedictio prosequatur. Si quis vero, quod Deus avertat, exorbitatus a fide contra hanc nostram apostolicam et beati Petri auctoritatem, ausu temerario, venire presumpserit, omnipotentia Dei Patris, Filii et Spiritus Sancti sit excommunicatus, anatematizatus et a liminibus sancte Dei ecclesie sequestratus, et beati Petri, ad cujus sacratissimum corpus sedemus, interminabili maledictione damnatus, diabolo quoque et ejus atrocissimis angelis deputatus, inextinguibile perferat incendium, nisi resipuerit et veniam cum satisfactione meruerit. Datum per manum Walperti humillimi sancte portuensis ecclesie, anno Domini nostri Jesu Christi DCCCLXXII°; indictione VI.